# Andreu Vilasís i Fernàndez-Capalleja

Andreu Vilasís i Fernàndez-Capalleja (Barcelona, 25 de novembre del 1934-28 de març del 2022), conegut com a Andreu Vilasís, és un artista plàstic català que sobresurt com un dels grans especialistes contemporanis en l'art de l'esmalt al foc sobre metall i també com a pedagog i divulgador d'aquesta especialitat artística, promovent iniciatives i esdeveniments al voltant de l'esmalt. També és l'autor de nombroses publicacions relacionades amb el tema.
El seu germà Francesc Vilasís i Fernández-Capallejà també sobresurt com a esmaltador.

## Trajectòria

Es va formar a Barcelona, a l'Escola d'Arts Aplicades i Oficis Artístics de Barcelona “Llotja”, a l'Escola Massana i a la Facultat de Belles Arts. Va ampliar estudis amb estades a França (París, Llemotges), Itàlia (Florència) i Bélgica. Al 1959 va crear el seu propi taller/estudi a Barcelona treballant en dibuix, pintura i sobretot en l'esmalt al foc sobre metall.
Les primeres exposicions individuals que va fer van tenir lloc l'any 1968 (Institut d'estudis Nord-americans de Barcelona i Sala Crecelius de Tarragona). Des d'aleshores ha fet exposicions individuals a molts llocs de l'Estat espanyol i a l'estranger, i ha participat en nombroses col·lectives arreu del món. La seva obra ha estat seleccionada en les més importants exposicions internacionals d'esmalt.
La seva obra esmaltada, de caràcter figuratiu, es basa en un profund coneixement de la tècnica, però defuig el lluïment del virtuosisme tècnic per fer èmfasi, principalment, en la reivindicació de l'esmalt com a art visual, més proper a la pintura i el dibuix que no pas a una art aplicada com l'argenteria,
És reconegut internacionalment com a pedagog i divulgador de l'art de l'esmaltː des del 1970 fins a la seva jubilació el 2005 va ser professor de l'especialitat a l'Escola Llotja de Barcelona, de la qual també va ser-ne director entre 1989 i 1996. Ha impartit nombrosos cursos i masterclasses arreu del món. Molts esmaltadors contemporanis el consideren el seu mestre.
A més de la seva activitat docent ha publicat diversos llibres i nombrosos escrits i ha impulsat importants iniciatives de difusió de l'art de l'esmalt. Sobresurten l'organització d'una exposició retrospectiva sobre els esmaltadors barcelonins (1983), l'organització de les Biennals Internacionals El Món de l'esmalt (des de 1985), la creació del Museu de l'esmalt Contemporani de Salou (1992) i del CIDAE (Centre d'Informació i difusió de l'art de l'esmalt, 1983), o l'edició de la revista especialitzada L'Esmaltː esmalt al foc sobre metall (des de 1976 com a butlletí intern i a partir de 1988 com a publicació periòdica).
El 1997 fundà amb Núria L. Ribalta la galeria d'art Foc Gallery, dedicada principalment a difondre i exposar l'art de l'esmalt, la qual restà oberta fins al 2003 i a partir de 2004 esdevingué una galeria virtual.
Ha rebut nombrosos honors, distincions i reconeixements en els principals certamens internacionals de l'especialitat (Ginebra 1977; Llemotges 1980; Japó, 1985; Buenos Aires, 1991 i 1992; Moscou 1992). El 2005 va ingressar a l'Acadèmia Catalana de Belles Arts de Sant Jordi. Ha fet donació de la seva biblioteca especialitzada en arts decoratives, joieria i esmalts al Museu del Disseny de Barcelona.(2017).

## Llibres sobre l'esmalt

* L'Art d'esmaltar (1982) ISBN 8485809157 N'hi ha versió en castellà
* La miniatura (1989) Bib Id .b19981983
* L'Esmalt: esmalt al foc sobre metalls (1997, amb Núria López-Ribalta) Bib Id .b20590969
* Esmaltar: la complicidad del fuego con el arte (2008) ISBN 9788488810786
* Glossari de conceptes tècnics i conceptes amb relació a l'art de l'esmalt, la joieria, i l'orfebreria (2010) Bib Id .b44412356
* L'art d'esmaltar el vidre: compendi bàsic d'aquesta tècnica artística (2015) Bib Id .b66221031

## Referències

* ↑ «Andreu Vilasís i Fernández-Capallejà | enciclopèdia.cat». [Consulta: 29 novembre 2018].
* ↑ «Francesc Vilasís i Fernández-Capallejà | enciclopèdia.cat». [Consulta: 29 novembre 2018].
* 1 2 3 Núria., López-Ribalta,. Andreu Vilasís o L'art de l'esmalt Andreu Vilasís o El arte del esmalte = Andreu Vilasís or The art of enamelling. [1a. ed.]. [Barcelona?]: N. López, 1991. ISBN 8460413098.
* ↑ «Andreu Vilasís. Esmalts | Museu del càntir». [Consulta: 9 desembre 2018].
* ↑ Sardà, Zeneida «Andreu Vilasís, el mestre de l'art del foc». Serra d'Or, 688, 01-04-2017. Arxivat de l'original el 2018-12-04 [Consulta: 3 desembre 2018].
* ↑ «Deux maîtres émailleurs catalans, galerie Vincent Pécaud - Vidéo dailymotion» (en anglès). [Consulta: 9 desembre 2018].
* ↑ Exposició d'esmalts "Escola de Barcelona": febrer-març 1983: Centre cultural del Palau de la Virreina. Barcelona: Ajuntament de Barcelona. Serveis de Cultura : Museu de les Arts decoratives, 1983.
* ↑ «CIDAE». [Consulta: 29 novembre 2018].
* ↑ «Foc Gallery». [Consulta: 29 novembre 2018].
* ↑ Garcia-Portugués, Esther «Andreu Vilasís i l'esmalt català a nivell internacional». Emblecat, revista de l'Associació Catalana d'Estudis d'Emblemàtica. Art i societat, 0, 4, 2015, pàg. 137–144. ISSN: 2014-5675.
* ↑ «REIAL ACADÈMIA CATALANA DE BELLES ARTS DE SANT JORDI». Arxivat de l'original el 2018-11-29. [Consulta: 29 novembre 2018].
* ↑ Vilasís, Andreu; Vélez, Pilar. Apunts sobre l'origen i la transmissió de la tècnica de l'art de l'esmalt al foc sobre metalls: discurs d'ingrésde l'acadèmic electe Andreu Vilasís, llegit al Saló d'Actes de la Reial Acadèmia de Belles Arts i Sant Jordi el dia 20 d'abril de 2005. Barcelona: Reial Acadèmia Catalana de Belles Arts de Sant Jordi, 2005.
* ↑ «Conferència d'Andreu Vilasís: L'art de l'esmalt». Museu del Disseny de Barcelona, 17-01-2017.

## Bibliografia

* Núria LÖPEZ-RIBALTAː Andreu Vilasís o l'art de l'esmalt (1991) ISBN 8460413098